Hans Christian Schmidt (V), 2001-02-22:
Sammen med Det Konservative Folkeparti, Dansk Folkeparti, Kristeligt Folkeparti, Centrum-Demokraterne og hr. Thorkild B. Fransgaard har Venstre fremsat et forslag om ændring af reglerne for placering af gyllebeholdere ude på markerne.
Når gyllebeholderne placeres på marken, kan gyllen transporteres hertil i en lukket tankvogn eller pumpes direkte fra stalden til gyllebeholderen gennem en trykledning.
Udflytningen skal ske efter landskabelige hensyn, ligesom der skal kunne stilles krav om afskærmende beplantning.
Dette bør ske sammen med en hensigtsmæssig placering af gyllebeholderen i forhold til markdriften på den pågældende ejendom.
Med forslaget bliver det muligt at komme flere af generne fra gyllen til livs.
Ved spredningen af gylle vil der stadig kunne opstå luftgener, selv om bedre udbringningsmetoder til stadighed mindsker luftgenerne, men gylletransporterne vil blive reduceret, når gyllebeholderne placeres ude på markerne, hvor gødningen skal anvendes.
Dermed kan mange af de gener, der ofte rammer beboede områder af både miljømæssig og trafikal karakter undgås.
Forslaget vil derved forbedre ikke kun landbrugets situation, men i høj grad også situationen for de borgere, der bor i landsbyerne.
Venstre håber, at regeringen vil tænke på begge de ting.
Jeg skal så sige, at jeg selvfølgelig blev glad for miljøministerens tilkendegivelse, men jeg er også nødt til at få det præciseret, for det er jo sådan efter reglerne i dag, at vel kan et landbrug uden at få tilladelse opføre de bygninger, der er afgørende og nødvendige for landbrugserhvervet, men man skal jo huske, at det er bygninger, der kommer til at ligge lige op ad ens gård.
Så har ministeren sagt noget om, at nu skal der ændres noget, og han vil sende en vejledning ud, og det synes jeg er meget godt.
Her står der bl.a., at med de ændrede afstandskrav må landzonemyndigheden lægge til grund, at nogle erhvervsmæssigt nødvendige bygninger ikke kan placeres i tilknytning til de hidtidige bebyggelsesarealer, og at der med dette udgangspunkt må søges opnået den bedst mulige placering og udformning af disse bygninger.
Derfor er det jo så vigtigt, at vi i dag sender det signal til kommuner og amter.
Hvis det, jeg hører miljøministeren sige, er, at sådanne gyllebeholdere skal have lov til at ligge ude på markerne, hvis altså man tager de landskabelige hensyn, hvis man sørger for, at de ikke ligger i nærheden af naturområder, hvis man sørger for, at man laver afskærmende beplantning, så synes jeg, at det er en god melding, men det er jo ikke det, der er skabt præcedens for i kommuner og amter.
Tværtimod er det jo sådan, at kan man presse den her gyllebeholder ind tæt ved gården, så er det jo det, der sker.
Om den kommer til at ligge lige op ad naboerne eller oppe i haven hos de andre er ligegyldigt, bare den komme til at ligge tæt ved gården.
Det, der danner præcedens, er, at man mener ude i kommuner og amter, at sådan skal man tolke loven.
Jeg synes, det er flot, hvis vi i dag her fra Folketinget kan få den melding ud, at det skal man ikke.
Hvis der er taget alle de landskabelige hensyn, hvis der laves afskærmende beplantning, hvis det ikke ligger tæt ved sårbare naturområder, skal man give lov til at lægge gyllebeholdere ude på markerne.
Det ville jo være noget af en ændring.
Det er jo ikke det, man har oplevet.
Vi har set masser af sager, hvor folk har søgt om at få lov, og hvor de har fået afslag, simpelt hen fordi der er skabt præcedens for, at det skal ligge tæt ved bygningerne, og jeg må altså sige, at uanset hvor man bevæger sig hen, er det jo sådan, at spillereglerne er meget klare.
Man har en ret, så længe man lægger dem tæt ved sin gård, men man skal have en landzonetilladelse, når de ligger ude i landet, og den skal man have i amterne, og så er problemet der jo, for hvis amterne er af den opfattelse, at man skal ikke placere gyllebeholdere ude midt på markerne, så får vi det problem, at så har man som landmand ingen chance for at lægge dem derud.
Altså må vi jo sige: Der skal være nogle klare spilleregler, og jeg hører lidt ministeren sige, at det er det, ministeren vil sende ud, og det glæder mig, og så håber
jeg, at det bliver så tydeligt, at det er et klart signal til, at nu er det langt nemmere og langt mere rimeligt, at man kan få lov til at placere gyllebeholdere ude på markerne. Det vil være til gavn for landsbyerne og til gavn for naboerne, så vi kan leve op til det, som nogle har sagt nogle gange at vi skulle prøve, nemlig at naboerne i langt højere grad har mulighed for at leve tæt ved hinanden selv med den produktion, de har derude. Jeg var glad for fru Henriette Kjærs positive bemærkninger, som jo netop slog helt klart og entydigt fast, hvad det er, der er erhvervets problemer, nemlig at erhvervet uanset vejledning eller ikke vejledning kan komme til at lægge sine gyllebeholdere der, hvor man gerne vil, men det er muligt, at ministeren her om et øjeblik vil løse det problem, og så synes jeg sådan set, at det er flot. Ellers er jeg selvfølgelig glad for, at de andre forslagsstillere var positive; det havde jeg nu også regnet med. Jeg vil så sige til fru Vibeke Peschardt, at jeg håber, at Det Radikale Venstre også vil være at finde blandt dem, som vil sende et klart signal ud om, at man altså skal have lov at lægge dem derude, hvis man tager alle de hensyn.
Jeg ved ikke rigtig med hr. Jørn Jespersen.
Det blev jeg ikke helt klar over, men jeg tror, jeg mest kan tolke det,
som om SF ikke ville følge forslaget.
Hr. Søren Kolstrup er jo, som jeg forstod det, også imod forslaget.
Vi havde ellers håbet, at vi kunne have fundet nogle af dem, der ellers tit priser landdistrikterne, og det hører jeg jo af og til hr. Søren Kolstrup gøre.
Jeg havde håbet, vi kunne finde nogle af de partier, der sagde, at nu vil vi gøre noget for lokalsamfundet og gøre noget for landsbyerne, sikre, at man kan leve derude på en god måde med hinanden, og hvis der var nogle landbrugere, der kommer i klemme, f.eks. med deres gyllebeholdere, det kan siden hen også blive med deres avlsbygninger, så ville man give dem mulighed for, at de kunne flytte dem.
Men så langt rakte det ikke, og det er jeg selvfølgelig ked af.
Ellers vil jeg godt sige tak for en god debat.
Jeg håber, ministeren vil bekræfte, at de spilleregler, som jeg her har nævnt, er dem, der vil blive sendt ud.